Mehnatni muhofaza qilish to‘g‘risidagi qonun hujjatlarini buzganlik uchun tashkilotlar faoliyatini to‘xtatib qo‘yish tartibi to‘g‘risidagi nizomni tasdiqlash haqida

“Aholini ish bilan ta’minlash to‘g‘risida”, “Mehnatni muhofaza qilish to‘g‘risida”, “O‘zbekiston Respublikasida nogironlarni ijtimoiy himoya qilish to‘g‘risida”gi O‘zbekiston Respublikasi qonunlariga muvofiq hamda aholini ish bilan ta’minlash, mehnatni muhofaza qilish va nogironlarni ijtimoiy himoya qilish to‘g‘risidagi qonun hujjatlariga so‘zsiz rioya etilishi yuzasidan nazoratni kuchaytirish maqsadida Vazirlar Mahkamasi qaror qiladi:
 1. Mehnatni muhofaza qilish to‘g‘risidagi qonun hujjatlarini buzganlik uchun tashkilotlar faoliyatini to‘xtatib qo‘yish tartibi to‘g‘risidagi Nizom 1-ilovaga muvofiq tasdiqlansin.
 2. Bandlik va mehnat munosabatlari vazirligi barcha davlat va xo‘jalik boshqaruvi organlari, mahalliy davlat hokimiyati organlari hamda boshqa tashkilotlar tomonidan aholini ish bilan ta’minlash, mehnatni muhofaza qilish va nogironlarni ijtimoiy himoya qilish to‘g‘risidagi qonun hujjatlariga rioya etilishi yuzasidan nazoratni kuchaytirsin. 
 3. O‘zbekiston Respublikasi Hukumatining 2-ilovaga muvofiq ayrim qarorlariga o‘zgartirish va qo‘shimchalar kiritilsin. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.
 1. Ushbu Nizom “Aholini ish bilan ta’minlash to‘g‘risida”, “Mehnatni muhofaza qilish to‘g‘risida”, “O‘zbekiston Respublikasida nogironlarni ijtimoiy himoya qilish to‘g‘risida”gi O‘zbekiston Respublikasi qonunlariga muvofiq mehnatni muhofaza qilish to‘g‘risidagi qonun hujjatlarini buzganlik uchun tashkilotlar faoliyatini to‘xtatib qo‘yish tartibini belgilaydi. 
 2. Aholini ish bilan ta’minlash, nogironlarni ijtimoiy himoya qilish va mehnatni muhofaza qilish to‘g‘risidagi qonun hujjatlarini buzganlik (keyingi o‘rinlarda qonun hujjatlarini buzganlik deb ataladi) uchun, idoraviy mansubligidan va mulkchilik shakllaridan qat’i nazar, tashkilotlar ushbu Nizomda va boshqa qonun hujjatlarida belgilangan tartibda javobgarlikka tortiladilar.
 3. “O‘zbekiston Respublikasida nogironlarni ijtimoiy himoya qilish to‘g‘risida”gi O‘zbekiston Respublikasi Qonunining 10-moddasi va “Mehnatni muhofaza qilish to‘g‘risida”gi O‘zbekiston Respublikasi Qonunining 28-moddasi talablariga rioya etilishini nazorat qilish O‘zbekiston Respublikasi Bandlik va mehnat munosabatlari vazirligi, Qoraqalpog‘iston Respublikasi Bandlik va mehnat munosabatlari vazirligi, viloyatlar va Toshkent shahar bandlik bosh boshqarmalarining davlat mehnat texnik inspektorlari va mehnat sharoitlari bo‘yicha ekspertlari (keyingi o‘rinlarda inspektorlar deb ataladi) tomonidan amalga oshiriladi. 
 4. O‘zbekiston Respublikasining “Aholini ish bilan ta’minlash to‘g‘risida”gi O‘zbekiston Respublikasi Qonunining 18-moddasi va “O‘zbekiston Respublikasida nogironlarni ijtimoiy himoya qilish to‘g‘risida”gi O‘zbekiston Respublikasi Qonunining 25-moddasi talablariga rioya etilishini nazorat qilish O‘zbekiston Respublikasi Bandlik va mehnat munosabatlari vazirligi, Qoraqalpog‘iston Respublikasi Bandlik va mehnat munosabatlari vazirligi, viloyatlar va Toshkent shahar bandlik bosh boshqarmalarining davlat mehnat huquq inspektorlari (keyingi o‘rinlarda inspektor deb ataladi) tomonidan amalga oshiriladi. 
 5. Inspektorlar o‘z vakolatlari doirasida quyidagi huquqlarga ega:
 aholini ish bilan ta’minlash, mehnatni muhofaza qilish, nogironlarni ijtimoiy himoya qilish to‘g‘risidagi qonun hujjatlariga tashkilotlar tomonidan rioya etilishini (keyingi o‘rinlarda qonun hujjatlariga rioya etish deb ataladi) belgilangan tartibda tekshirish;
 tekshirilayotgan tashkilotning mansabdor shaxslari va boshqa xodimlaridan, shuningdek fuqarolardan qonun hujjatlariga rioya etilishi yuzasidan o‘tkazilayotgan tekshirishlar bilan bevosita bog‘liq bo‘lgan zarur hujjatlarni va boshqa ma’lumotlarni olish;
 qonun hujjatlariga rioya etilishi yuzasidan tekshirishlarning har tomonlama, to‘liq va xolisona o‘tkazilishi uchun zarur bo‘lgan chora-tadbirlarni ko‘rish;
 qonun hujjatlarining buzilishlarini bartaraf etish to‘g‘risida bajarilishi majburiy bo‘lgan yozma ko‘rsatmalar (keyingi o‘rinlarda ko‘rsatma deb ataladi) berish;
 mehnat xavfsizligi talablariga javob bermaydigan va ishlovchilarning sog‘lig‘i yoki hayotiga xavf soladigan tashkilot (uning alohida bo‘linmalari) faoliyatini yoki ishlab chiqarish vositalaridan foydalanishni ushbu Nizomga va boshqa qonun hujjatlariga muvofiq to‘xtatib qo‘yish.
 Inspektorlar qonun hujjatlarida nazarda tutilgan boshqa huquqlarga ega bo‘lishi mumkin.
 7. Belgilangan tartibda o‘tkazilgan tekshirishlar davomida aniqlangan qonun hujjatlari buzilishi tekshirish dalolatnomasi bilan rasmiylashtiriladi.
 Dalolatnoma qonun buzilishi holatini aniqlagan inspektor, shuningdek tashkilot rahbari (uning vakili), guvohlar va jabrlanganlar (agar shundaylar bo‘lsa) tomonidan imzolanadi.
 Tashkilot rahbari (uning vakili) dalolatnomani imzolashni rad etgan taqdirda dalolatnomada bu haqda yozuv qayd etiladi. Tashkilot rahbari (uning vakili) dalolatnomaga ilova qilinadigan tushuntirish va uning mazmun-mohiyati bo‘yicha mulohazalarini taqdim etish, shuningdek o‘zining imzolashni rad etishi sabablarini bayon qilish huquqiga ega. 
 20. Mehnat xavfsizligi talablariga javob bermaydigan va ishlovchilar sog‘lig‘i yoki hayotiga xavf soladigan tashkilot (uning alohida bo‘linmalari) faoliyati yoki ishlab chiqarish vositalaridan foydalanish ular mehnat xavfsizligi talablariga muvofiqlashtirilgunga qadar to‘xtatib qo‘yiladi.
 21. Agar tekshirish davomida mehnat xavfsizligi talablariga javob bermaydigan va ishlovchilar sog‘lig‘i yoki hayotiga xavf soladigan ishlab chiqarish vositalaridan foydalanishning ishlab chiqarish omillari va (yoki) holatlari aniqlansa, ko‘rsatib o‘tilgan holatlar inspektor tomonidan tekshirish dalolatnomasida aks ettiriladi. 
 Tekshirish dalolatnomasi asosida, belgilangan tartibda inspektor tomonidan ushbu Nizomga 2-ilovaga muvofiq tashkilot sodir etishi kerak bo‘lgan tadbirlar va xatti-harakatlar ko‘rsatilgan holda tashkilotning (uning alohida bo‘linmalarining) faoliyatini va ishlab chiqarish vositalaridan foydalanishni 10 kundan ortiq bo‘lmagan muddatga to‘xtatib turish to‘g‘risida qaror chiqariladi. 
 22. Ko‘rsatma unda ko‘rsatilgan muddatda ijro etilishi lozim.
 Tashkilot qarorning ijrosi to‘g‘risida qarorda ko‘rsatilgan muddatlarda ushbu Nizomga 2a-ilovaga muvofiq shakl bo‘yicha inspektorni yozma ravishda xabardor qilishi shart.
 23. Qarorning ijro etilishi nazorat tartibida tekshirish natijalari bo‘yicha dalolatnoma bilan tasdiqlanadi yoxud qonun buzilishi bartaraf etilishi boshqa hujjatlar bilan tasdiqlanadi, ular tekshirish dalolatnomasiga qo‘shib qo‘yiladi.
 24. Inspektorning qarori yuzasidan shikoyat qilinishi tashkilotni ushbu qarorni bajarish majburiyatidan yoki qonun hujjatlarida nazarda tutilgan boshqa xatti-harakatlarni sodir etishdan ozod qilmaydi.
 25. Qonun buzilishi bartaraf etilgandan so‘ng inspektor bir kun muddatda ushbu Nizomga 2b-ilovaga muvofiq shakl bo‘yicha tashkilotning (uning alohida bo‘linmalarining) faoliyatini va ishlab chiqarish vositalaridan foydalanishni qayta boshlashga yozma ruxsat beradi.
 26. Tashkilot tomonidan qaror bajarilmagan yoki, agar qarorda ko‘rsatilgan muddatda qonun buzilishi bartaraf etilganligi to‘g‘risidagi axborot taqdim etilmagan yoki nazorat tartibidagi tekshirishda qonun buzilishi bartaraf etilmaganligi aniqlangan taqdirda mehnat organi mehnat xavfsizligi talablariga javob bermaydigan va ishlovchilar sog‘lig‘i yoki hayotiga xavf soladigan tashkilot (uning alohida bo‘linmalari) faoliyatini va ishlab chiqarish vositalaridan foydalanishni ular mehnat xavfsizligi talablariga muvofiqlashtirilgunga qadar to‘xtatib turish to‘g‘risidagi da’vo arizasi bilan iqtisodiy sudga murojaat qiladi.
 27. Qaror yuzasidan yuqori mehnat organiga yoki iqtisodiy sudga belgilangan tartibda shikoyat qilinishi mumkin.
 28. Inspektorning qonuniy talablarini bajarmaslik yoki uning o‘z xizmat vazifalarini bajarishiga to‘sqinlik qilish qonun hujjatlarida belgilangan javobgarlikka olib keladi.
 29. Ushbu Nizom talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.